Ir-riċerkaturi minn madwar l-Ewropa issa se jkollhom aktar opportunitajiet biex jużaw il-faċilitajiet ta' livell għoli taċ-Ċentru Konġunt tar-Riċerka: wara l-ewwel ċiklu tal-inizjattiva ta' aċċess miftuħ, fejn waslu kważi 100 proposta eliġibbli minn 92 istituzzjoni tar-riċerka, issa hemm aktar laboratorji tas-servizz intern għax-xjenza u l-għarfien tal-Kummissjoni disponibbli għax-xjentisti esterni, li issa se jkunu jistgħu wkoll iwettqu esperimenti fuq is-soluzzjonijiet tal-enerġija b'emissjonijiet żero u s-sikurezza nukleari. B'din l-inizjattiva, il-JRC għandu l-għan li jagħti spinta lir-riċerka xjentifika u lill-kompetittività, kif ukoll li jżid il-kooperazzjoni bejn ir-riċerkaturi Ewropej. Tibor Navracsics, il-Kummissarju Ewropew għall-Edukazzjoni, il-Kultura, iż-Żgħażagħ u l-Isport, responsabbli miċ-Ċentru Konġunt tar-Riċerka, qal: “Iċ-Ċentru Konġunt tar-Riċerka juża faċilitajiet ta' klassi dinjija, iffinanzjati mill-UE, biex jgħinna nindirizzaw l-iktar sfidi urġenti ta' żmienna, mit-tibdil fil-klima għas-sikurezza alimentari u s-sikurezza nukleari. Ninsab kuntent li issa qed nagħmlu saħansitra aktar ħalli nappoġġaw lil dawk li qed iħabirku biex isolvu l-problemi tas-soċjetà billi nikkondividu l-laboratorji u l-faċilitajiet tagħna ma' xjentisti tajbin mill-Ewropa kollha.” Minn meta ċ-Ċentru Konġunt tar-Riċerka (JRC) fetaħ il-faċilitajiet tiegħu għall-ewwel darba fl-2017, diversi xjentisti minn 21 pajjiż tal-UE u minn tliet pajjiżi ġirien, wettqu esperimenti fi 12-il laboratorju tal-JRC f'Geel (il-Belġju), f'Ispra (l-Italja) u f'Karlsruhe (il-Ġermanja). L-inizjattiva issa qed tiġi estiża għal Petten (in-Netherlands), il-post tad-domiċilju tal-laboratorji tar-riċerka dwar l-enerġija u t-trasport tal-JRC. Ir-riċerkaturi mill-pajjiżi tal-UE u l-pajjiżi assoċjati mal-programm ta' riċerka, Orizzont 2020, huma mistiedna japplikaw qabel it-30 ta' Settembru. Il-laboratorji miftuħa għall-ittestjar ta' fjuwils ġodda u s-sikurezza nukleari F'Petten issa hemm miftuħin żewġ faċilitajiet iddedikati għall-iżvilupp tat-teknoloġiji tal-fjuwil tal-idroġenu: il-faċilità tal-ittestjar tat-tankijiet tal-gass bi pressjoni għolja u l-faċilità tal-ittestjar taċ-ċellula tal-fjuwil u tal-elettrolizzatur. L-idroġenu huwa wieħed mill-aktar fjuwils alternattivi promettenti peress li ma jipproduċi l-ebda emissjoni tad-diossidu tal-karbonju. Madankollu, it-teknoloġija għadha fi stadju bikri ħafna u teħtieġ li tiġi żviluppata qabel ma tkun tista' tintuża minflok il-fjuwils fossili konvenzjonali. F'Petten, ir-riċerkaturi se jwettqu esperimenti fuq iċ-ċelluli tal-fjuwil u t-tankijiet tal-gass f'kundizzjonijiet ambjentali differenti. Il-JRC qed jiftaħ ukoll żewġ laboratorji ta' livell għoli f'Karlsruhe, imfassla għar-riċerka dwar il-materjali tal-attinid. L-elementi tal-attinid huma s-sinsla tat-teknoloġiji nukleari, bħall-enerġija, l-esplorazzjoni tal-ispazju jew it-trattamenti mediċi. Ix-xjentisti se jkunu jistgħu jwettqu riċerka esploratorja biex jgħinu fl-iżvilupp ta' tagħmir jew materjali nukleari ġodda. Minn Settembru, il-JRC se jagħmel ukoll aċċessibbli bosta mill-faċilitajiet Ewropej tiegħu għall-kejl tar-reazzjoni nukleari u tad-data dwar id-diżintegrazzjoni nukleari f'Geel. Dan il-kejl jgħin biex ir-reatturi nukleari u l-immaniġġar tal-iskart nukleari jsiru iktar sikuri u biex tiżdied il-protezzjoni mir-radjazzjoni għaċ-ċittadini u l-ambjent. Kuntest Il-ftuħ tal-faċilitajiet li sar dan l-aħħar, isegwi l-ewwel sentejn ta' suċċess fil-kondiviżjoni tal-infrastruttura tar-riċerka tal-JRC, bi 12-il proġett lest u iktar minn 30 li għadhom għaddejjin. Ir-riżultati tal-ewwel esperimenti diġà qed ikollhom impatt. Pereżempju, ir-riċerkaturi min-Netherlands wettqu esperimenti bl-użu tal-akbar żbarra ta' Hopkinson fid-dinja, fil-Laboratorju Ewropew tal-Verifika tal-Istrutturi f'Ispra. Huma kellhom bżonn din il-magna biex jittestjaw ir-reżistenza tal-materjali tal-briks tat-tajn adobe kontra l-blasts jew l-isplużjonijiet. L-istrutturi tal-adobe jinsabu fid-dinja kollha, inkluż f'postijiet involuti f'kunflitti militari jew dawk suxxettibbli għall-perikli naturali. Bis-saħħa tar-riżultati ta' dawn l-esperimenti, is-suldati fuq missjonijiet taż-żamma tal-paċi issa jistgħu jiksbu aktar informazzjoni dwar kemm jistgħu jipproteġuhom tajjeb il-binjiet li joperaw fihom. Riċerkaturi nukleari mir-Rumanija wettqu esperimenti fil-faċilità GELINA tal-JRC f'Geel, li tintuża biex titkejjel l-imġiba tan-newtroni b'livell ta' preċiżjoni għoli ħafna. Peress li n-newtroni huma komponent ewlieni tar-reazzjonijiet nukleari, id-data preċiża hija essenzjali għas-suċċess tat-teknoloġiji nukleari avvanzati – mit-trattamenti effettivi mmirati kontra l-kanċer għall-enerġija sikura bi ftit skart. Twaqqaf portal pubbliku ddedikat bl-informazzjoni dwar l-aspetti kollha marbuta mal-Inizjattiva ta' Aċċess Miftuħ tal-Infrastruttura tar-Riċerka tal-JRC, li tinkludi l-pubblikazzjoni tas-sejħiet għal proposti, l-informazzjoni dwar il-kundizzjonijiet u l-kriterji għall-aċċess, kif ukoll il-proċess ta' preżentazzjoni. Il-JRC mhu se jagħmel ebda profitt mill-ftuħ tal-faċilitajiet tiegħu għall-utenti esterni. Għal aktar informazzjoni Aċċess miftuħ għall-Infrastrutturi tar-Riċerka tal-JRC Skeda Informattiva dwar iċ-Ċentru Konġunt tar-Riċerka